לפני כ"ו שנים שוב זכתה פעילות זו להתעניינות שמימית של הוד כ"ק מרן האדמו"ר מליובאוויטש זי"ע. בערב חג השבועות תש"נ, הרבי נסע כדרכו בקודש אל אוהל חמיו ולפתע יצא וביקש מהמזכיר הרב יהודה קרינסקי ליצור קשר מיידי עם הרב שלום דוכמן מנהל כולל חב"ד העולמי, ולהורות על חידוש פעילות מניין התהלים במתכונת המקורית: על קבר דוד המלך בהר ציון. ההוראה קוימה כמובן ללא דיחוי. מני אז בהתמדה וקביעות נמשכת הפעילות בכל יום, בכל מזג אוויר ובכל תנאי, אמירת כל ספר התהלים במניין על קבר דוד המלך "להגן, לפעול בעד ניצחון היושר והצדק ולהקל חבלי משיח".
בתקנות ייסוד חברת התהלים, קבע הרבי הריי"צ את אסרו חג השבועות כ"חג החברה" ומועד להתוועדות ברוב עם הדרת (דוד) המלך. גם השנה הזמינה הנהלת כולל חב"ד את הציבור להשתתף במעמד "חג חברת התהלים העולמית" על קבר דוד המלך. זהו מעמד יחיד ומיוחד, בו שולטת אווירה נדירה ועילאית. אירוע בו קדושה מרטיטה ושמחה פנימית משמשים בערבוביה. ההתכנסות נפתחת ב"תהילות נעים זמירות ישראל" המשתפכות ברגש מפי הציבור הגדול ונמשכת בסעודת מצווה חגיגית "דא היא סעודתא דדוד מלכא משיחא".
בשולחן המזרח של ההתוועדות בלטו בנוכחותם הגה"ח רבי זאב דב סלונים שליט"א, חבר בי"ד רבני חב"ד ורב מרכז ירושלים ת"ו, עם בניו הפועלים כשלוחי קודש בירושלים. בדבריו, הפליא הרב סלונים אודות גודל הזכות של חברי המניין והנהלת כולל חב"ד לשמור את נר התמיד ומשמרת הקודש של פעילות זו על סגולותיה המיוחדות. אך טבעי היה כהמשך לדבריו, להאזין לתולדות השתלשלות פעילות הקודש, מפי חבר הנהלת כולל חב"ד בארה"ק הרב דייטש שזוכה לשאת בעול קיום הפעילות בהתמדה לאורך כל השנים. "זכור לא אשכח את רגעי ההוד בהם הרב שלום דוכמן התקשר בערב חג השבועות התש"נ, ובציווי מלמעלה ביקש לקבל את הבשורה שהפעילות תחודש במתכונת המקורית על הר ציון. ואכן עוד לפני שקיעת השמש בו ביום זכיתי לבשר על כך שאי"ה באיסרו חג ההוראה תקוים ללא כל דיחוי. כמה שבועות לאחר מכן, עוד לפני שיצא אל האוהל הק' ביקש הרבי לקבל את שמות חברי המניין (שמם ושם אמם) ואת זמני הפעילות של חברת התהלים העולמית. ובערב יו"ד שבט תנש"א, לפני שיצא אל האוהל הק', ביקש הרבי לקבל שוב את כל פרטי הפעילות של חברת התהלים העולמית. זכות גדולה זכינו לגרום נחת רוח לרבי בפעילות שחשיבותה היתה ברורה ומודגשת. כמפורסם, הרבי היה שולח בהושענא רבה "פתקא טבא" להזכיר שמות לברכה, ואף הוסיף לרשימת השמות את שמו הק' ושם הרבנית הצדקנית ע"ה".